YHTEINEN KANTA 30 päivältä lokakuuta 1998,

jonka neuvosto on määritellyt Euroopan unionista tehdyn sopimuksen J.2 artiklan perusteella Nigeriasta (98/614/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen J.2 artiklan,

sekä katsoo, että

neuvosto määritteli 20 päivänä marraskuuta 1995 yhteisen kannan 95/515/YUTP Nigeriasta (1) ja 4 päivänä joulukuuta 1995 yhteisen kannan 95/544/YUTP Nigeriasta (2),

yhteisen kannan 95/544/YUTP voimassaoloa jatkettiin päätöksellä 97/821/YUTP (3) 1 päivään marraskuuta 1998 asti,

Euroopan unioni pitää erittäin tärkeänä unionin ja Nigerian välisiä suhteita tunnustaen kyseisen valtion alueellisesti ja kansainvälisesti keskeisen merkityksen, erityisesti sen panoksen rauhanturvatoimiin esimerkiksi Liberiassa ja Sierra Leonessa, mitä unioni tukee edelleen,

Euroopan unioni pitää mielessä aikaisemmat tapahtumat, erityisesti vuonna 1993, jolloin vapaat vaalit mitätöitiin ja asetettiin sotilashallitus, sekä toteaa, että tilanne Nigeriassa on vielä epävakaa,

Euroopan unioni muistuttaa mieliin 18 päivänä syyskuuta 1998 antamansa julkilausuman, jossa se pani erittäin tyytyväisenä merkille tilanteen viimeaikaisen kehityksen Nigeriassa,

Euroopan unioni rohkaisee kenraali Abubakarin johdolla toimivaa hallintoa jatkamaan siirtymäkauden ohjelman täytäntöönpanoa ja sitoumusta vallan luovuttamisesta vastuulliselle siviilihallitukselle toukokuussa 1999 vapaiden ja rehellisten vaalien jälkeen,

Euroopan unioni panee tyytyväisenä merkille poliittisten vankien vapauttamisen ja kehottaa samalla pikaisesti selvittämään vielä käsiteltävänä olevat tapaukset,

Euroopan unioni panee tyytyväisenä merkille kenraali Abubakarin sitoumuksen talousuudistukseen mukaan lukien köyhyyden vähentämiseen tähtäävät politiikat sekä hänen sitoumuksensa palauttaa asevoimat sille kuuluviin tehtäviinsä ja varmistaa armeijan paluu kasarmeihin 29 päivään toukokuuta 1999 mennessä,

Euroopan unioni on valmis vahvistamaan rakentavaa poliittista vuoropuhelua Nigerian kanssa ja tarkastelemaan käytännön toimenpiteitä Nigerian vaalien tukemiseksi, ja

nykytilanne huomioon ottaen vuonna 1995 hyväksyttyjä toimenpiteitä olisi muutettava,

ON MÄÄRITELLYT SEURAAVAN YHTEISEN KANNAN:

1 artikla

Kumotaan yhteinen kanta 95/515/YUTP, tämän kuitenkaan rajoittamatta 2 artiklan ja 3 artiklan 2 kohdan määräysten soveltamista.

2 artikla

Edelleen sovelletaan seuraavia yhteisen kannan 95/515/YUTP 3 kohdassa mainittuja toimenpiteitä:

a) sotilaallisen yhteistyön keskeyttäminen,

b) koulutuskurssien peruuttaminen kaikkien Nigerian sotilashenkilöiden osalta, lukuun ottamatta taistelutoimintaan liittymättömiä kursseja ihmisoikeuksien kunnioittamisen edistämiseksi ja armeijan valmistamiseksi siihen, että siviilihallitus valvoo asevoimia demokraattisesti, ja

c) aseita, ammuksia ja sotilaallisia laitteita koskeva saarto, joka käsittää tappamiseen tarkoitetut aseet ja niiden ammukset, asealustat, muut alustat ja apulaitteet sekä sotilaallisen välineistön varaosat, korjaukset, huollon ja siirrot. Tämä ei koske ennen yhteisen kannan 95/515/YUTP voimaantuloa tehtyjä sopimuksia.

3 artikla

1. Nigerian viranomaisten kanssa voidaan taas aloittaa vuoropuhelu Nigerian kanssa tehtävästä kehitysyhteistyöstä, mukaan lukien asiaa koskevat tutkimukset ja valmistelutoimenpiteet, demokraattisesti valitun siviilihallituksen asettamisen jälkeistä uudelleen osallistumista silmällä pitäen.

2. Siihen asti kehitysyhteistyö Nigerian kanssa voi jatkua ainoastaan ihmisoikeuksia ja demokratiaa tukevien sekä köyhyyden lieventämiseen ja erityisesti köyhimmän kansanosan perustarpeiden tyydyttämiseen keskittyvien toimien osalta paikallisten siviiliviranomaisten ja valtioista riippumattomien järjestöjen välityksellä tehtävän hajautetun yhteistyön yhteydessä.

4 artikla

1. Neuvosto seuraa tämän yhteisen kannan vaikutuksia, ja puheenjohtajavaltio sekä komissio tiedottavat asiasta neuvostolle säännöllisesti. Yhteinen kanta tarkistetaan viimeistään 1 päivänä kesäkuuta 1999 ottamalla huomioon tilanteen kehitys Nigeriassa, erityisesti demokraattisesti valitun siviilihallituksen perustamisen osalta.

2. Siinä tapauksessa, että tilanne Nigeriassa ihmisoikeuksien kunnioittamisen tai demokratisoitumisen osalta heikentyy, neuvosto tarkastelee välittömästi uudelleen tätä yhteistä kantaa toteuttaakseen uusia toimenpiteitä.

5 artikla

Tämä yhteinen kanta tulee voimaan 1 päivänä marraskuuta 1998.

6 artikla

Tämä yhteinen kanta julkaistaan virallisessa lehdessä.

Tehty Brysselissä 30 päivänä lokakuuta 1998.

Neuvoston puolesta

W. SCHÜSSEL

Puheenjohtaja

(1) EYVL L 298, 11.12.1995, s. 1

(2) EYVL L 309, 21.12.1995, s. 1

(3) EYVL L 338, 9.12.1997, s. 8